આટલું જોડકણું બોલીને હાટિયામાં ભાટણે જે પાંચ રોટલી સંતાડી હતી તેના ઉપર નજર ચોંટાડી. પોતાની ચોરીની વાત આમ ઓચિંતી ઉઘાડી પડી ગયેલી જાણીને ભાટણ એકદમ છોભીલી પડી ગઈ. તેને થયું : ‘માન ન માન, પણ મારો પતિ મોટો ભવિષ્યવેત્તા છે; ભારે ત્રિકાળજ્ઞાની છે !’ એટલે ભાટણ લાકડી પડે તેમ ભાટના પગમાં પડી ગઈ. પછી હાટિયામાં છાની રીતે સંતાડેલી પાંચે રોટલી પતિની સમક્ષ મૂકી દઈને ખૂબ માફી માગી. પછી તો ભાટણ કૂવે ગામની સ્ત્રીઓને વાત કરતાં કહેવા લાગી : ‘મારા પતિએ તો કોઈ ભારે સિદ્ધિ મેળવી છે. અરે, એ સિદ્ધિના બળે આપણું છાનુંછપનું કોઈ પણ કામ તેઓ જાણી શકે છે ! કોઈને પારખું કરવું હોય તો ચોક્કસ કરજો !’